Euroopan talous- ja sosiaalikomitean lausunto aiheesta ”Kuluttajien ja yritysten luottamus, yksityisyyden suoja ja turvallisuus esineiden internetissä”

(oma-aloitteinen lausunto)

(2018/C 440/02)

Esittelijä: Carlos TRIAS PINTÓ Toinen esittelijä: Dimitris DIMITRIADIS

Komitean täysistunnon päätös 15.2.2018 Oikeusperusta työjärjestyksen 29 artiklan 2 kohta oma-aloitteinen lausunto Vastaava erityisjaosto ”yhtenäismarkkinat, tuotanto ja kulutus” Hyväksyminen erityisjaostossa 4.9.2018 Hyväksyminen täysistunnossa 19.9.2018 Täysistunnon nro 537 Äänestystulos (puolesta / vastaan / pidättyi äänestämästä) 182/3/2

1. Päätelmät ja suositukset

1.1 Esineiden internet tarjoaa ihmisten ja esineiden yhteenliitettävyyden ansiosta kansalaisille ja yrityksille laajan kirjon erilaisia mahdollisuuksia, jotka tarvitsevat tuekseen joukon suoja- ja valvontatoimia, jotta varmistetaan esineiden internetin ongelmaton käyttöönotto.

1.2 Koska yhtenä esineiden internetin pilarina on, että päätökset tehdään automaattisesti ilman inhimillistä panosta, on varmistettava, että päätökset eivät heikennä kuluttajien oikeuksia eikä niihin liity riskiä eettisistä tai perusperiaatteiden ja ihmisoikeuksien vastaisista seurauksista.

1.3 ETSK kehottaa EU:n toimielimiä ja jäsenvaltioita

1.3.1 huolehtimaan turvallisuuden ja yksityisyyden suojasta luomalla asianmukaiset sääntelypuitteet, joihin sisältyy säännöksiä tarkasta seurannasta ja valvonnasta.

1.3.2 määrittelemään selkeästi kaikkien toimijoiden vastuun tuotteen toimitusketjussa ja siihen liittyvässä tietovirrassa estäen näin lainsäädännöllisten porsaanreikien syntymisen, kun mukana on samaan aikaan useita eri valmistajia ja jakelijoita.

1.3.3 ottamaan käyttöön asianmukaiset resurssit ja tehokkaat koordinointimekanismit Euroopan komission ja jäsenvaltioiden välillä, jotta varmistetaan sekä tarkistettavan lainsäädännön että uusien sääntöjen johdonmukainen ja yhdenmukainen soveltaminen, ja tarkastelemaan samalla kansainvälistä ympäristöä.

1.3.4 seuraamaan esineiden internetiin liittyvien uusien teknologioiden kehittymistä, jotta taataan turvallisuuden korkea taso, täysi avoimuus ja tasapuolinen saatavuus.

1.3.5 edistämään eurooppalaista ja kansainvälistä standardointia, jotta varmistetaan tuotteiden luotettavuus, saatavuus, kestävyys ja ylläpidettävyys.

1.3.6 tarkkailemaan markkinoita ja turvaamaan tasapuoliset toimintaedellytykset esineiden internetin käyttöönoton yhteydessä estämällä ylikansallisen taloudellisen vallan keskittyminen uusille teknologia-alan toimijoille.

1.3.7 edistämään tietoisuuden lisäämiseen ja digitaalisten valmiuksien kehittämiseen tähtääviä aloitteita, joissa otetaan huomioon alan perustutkimus ja innovointi.

1.3.8 varmistamaan vaihtoehtoisten tuomioistuimen ulkopuolisten (ADR) ja verkkovälitteisten riidanratkaisujärjestelmien (ODR) täysi hyödyntäminen ja tehokas käyttö.

1.3.9 edistämään eurooppalaisen ryhmäkannejärjestelmän perustamista, sen soveltamista ja sen tehokasta toimintaa niin, että esineiden internetin käyttö voidaan lopettaa myös, jos se aiheuttaa kollektiivista haittaa tai vahinkoa, ja saada siitä korvausta, ”Kuluttajat vahvempaan asemaan” -aloitteen mukaisesti.

1.4 Kuluttajien luottamus on yhteydessä asianomaisen lainsäädännön tiukkaan noudattamiseen ja yksityisyyden suojaa ja turvallisuutta koskevista parhaista liiketoimintakäytännöistä tiedottamiseen, ja toimielinten velvollisuutena on sisällyttää ne yritysten yhteiskuntavastuuta ja sosiaalisesti vastuullista investoimista koskeviin strategioihin.

1.5 Esineiden internetin myönteiset sosiaaliset ja taloudelliset vaikutukset vahvistuvat, kun se nivotaan asianmukaisella tavalla sosiaali- ja ympäristöpolitiikkojen kehittämiseen osana yhteistyötaloutta, kiertotaloutta ja toiminnallista taloutta.

2. Tausta ja asiayhteys

2.1 Viidentoista viime vuoden aikana internetin nopea käyttöönotto on käynnistänyt muutoksia kaikilla arkielämän aloilla ja vaikuttanut erilaisiin kulutustottumuksiin. Seuraavien kymmenen vuoden aikana esineiden internetin odotetaan lisäksi mullistavan energia-alan, maatalous- ja karjankasvatusalan ja liikennealan sekä talouden ja yhteiskunnan perinteisimmät alat. Tämä tarkoittaa, että on laadittava kokonaisvaltaisia toimintapolitiikkoja, joissa tähän teknologiseen murrokseen vastataan älykkäällä tavalla.

2.2 Esineiden internetin käsite on lähtöisin Massachusetts Institute of Technologystä (MIT). Se perustuu ajatukseen maailmasta, joka on täynnä kaikilta osin yhteenliitettyjä laitteita niin, että erilaisia yhteentoimivia prosesseja voidaan automatisoida yhdessä. Euroopan unioni on omalta osaltaan valmistautunut vastaamaan digitaaliseen konvergenssiin ja esineiden internetin uusiin haasteisiin suunnitelman ”i2010 – kasvua ja työllisyyttä edistävä eurooppalainen tietoyhteiskunta” ( 1 ) käynnistämisestä lähtien aina äskettäiseen esineiden internetiä koskevaan toimintasuunnitelmaan saakka (ks. esineiden internetin edistämistä Euroopassa käsittelevä asiakirja, joka on liitetty tiedonantoon ”Euroopan teollisuuden digitalisointi – täysi hyöty digitaalisista sisämarkkinoista” ( 2 ) ).

2.3 ETSK on käsitellyt lukuisissa yhteyksissä neljättä teollista vallankumousta, jolle on ominaista digitaalisten, fyysisten ja biologisten teknologioiden konvergenssi. Tältä osin komitea kiinnittää erityisesti huomiota vuonna 2017 antamaansa lausuntoon ( 3 ) . Esineiden internet tarjoaa itse asiassa otollisen maaperän tekoälyn kehittyneimmille muodoille, ja ETSK:n määrittämät periaatteet, erityisesti ihmisten valvonnassa pysyminen, joutuvat koetukselle.

2.4 Esineiden internetin laitteet eivät useinkaan täytä käyttäjätietojen suojaamisen kannalta välttämättömiä todentamisvaatimuksia. Tämä tuottaa ongelmia, sillä laitteet, tiedot ja toimitusketjun osapuolet ovat näin haavoittuvia tietoturvaloukkauksille.

2.5 Lohkoketjun kaltaisten uusien teknologioiden avulla voidaan ratkaista turvallisuus- ja luottamusongelmia: Sitä voidaan käyttää tunnistetietojen mittausten jäljittämiseen ja estämään toisintaminen kaikenlaisten muiden haitallisten tietojen kanssa mutta myös säilyttämään muutosten koskemattomuus ja jäljitettävyys. Hajautettu tilikirja mahdollistaa esineiden internetin laitteiden tunnistamisen, todentamisen sekä turvallisen ja virheettömän tietojensiirron. Esineiden internetin antureita voidaan käyttää tietojen vaihtamiseen lohkoketjun kautta kolmansien osapuolien sijasta. Älykkäiden sopimusten käyttäminen mahdollistaa laitteiden autonomian sekä tietojen yksilöllisen identiteetin ja koskemattomuuden. Perustamis- ja toimintakustannukset vähenevät, koska välikäsiä ei ole. Lisäksi lohkoketjuteknologiaa käyttävät esineiden internetin laitteet tallentavat verkostoituneiden laitteiden historian, mikä on erittäin hyödyllistä ratkaistaessa mahdollisia ongelmia ( 4 )

2.6 Lisäksi parhaillaan on kehitteillä avoimeen lähdekoodiin perustuvia hajautetun tilikirjan teknologioita tiedon ja arvon vaihtoon esineiden internetin laitteiden välillä. Ne eivät mahdollista tiedonlouhintaa, vaan käyttävät arkkitehtuuria, joka perustuu suunnatuksi asykliseksi verkoksi ( directed acyclic graph , DAG) kutsuttuun matemaattiseen malliin, jonka avulla vältetään välityspalkkiot ja joka mahdollistaa sen, että verkon kapasiteetti kasvaa käyttäjien määrän lisääntyessä.

2.7 Lyhyesti sanottuna olemme sellaisen ilmiön edessä, jonka taloudellinen ( 5 ) ja sosiaalinen potentiaali on valtava, joka avaa merkittäviä mahdollisuuksia mutta johon liittyy myös huomattavia haasteita välillisine riskeineen, sillä kyseessä on ilmiö, joka on luonteeltaan monialainen ja horisontaalinen ja joka vaikuttaa yhtälailla yrityksiin, kuluttajiin, viranomaisiin kuin kansalaisiinkin. Tässä kysymyksessä tulisi noudattaa yhteistä lähestymistapaa, jossa kuitenkin samalla otetaan huomioon eri tilanteiden erityisluonne. Tässä yhteydessä on aiheellista todeta, että Yhdistyneiden kansakuntien arvioiden mukaan vuoteen 2020 mennessä verkkoon liitettyjä laitteita on 50 miljardia, ja esimerkiksi televisiot, jääkaapit, valvontakamerat ja ajoneuvot on varustettu kuluttajille tarkoitetuilla sovelluksilla.

2.8 Esineiden internetin sovellukset tarjoavat jo taloudellisia ja sosiaalisia etuja globalisoituneessa maailmassa. Niitä ovat esimerkiksi palvelut, joissa sosioekonominen tausta otetaan paremmin huomioon, lyhyemmät palautesyklit, etäkorjaukset, päätöksenteon tukeminen, resurssien parempi kohdentaminen ja palvelujen kauko-ohjaus. Asiaan liittyy kuitenkin monia hyvin arkaluontoisia näkökohtia, joista esimerkkeinä mainittakoon yksityisyyden suoja ja turvallisuus, tietojen epäsymmetria, transaktioiden avoimuus, monimutkaiset vastuusuhteet, tuotteiden ja järjestelmien käytön estäminen ja myös sellaisten hybridituotteiden lisääntyminen, jotka voivat vaikuttaa omistussuhteisiin ja saada kuluttajat tekemään etäsopimuksia, joiden seurauksena takeet ovat heikommat.

2.9 Suunnattomat oikeudelliset haasteet, joiden edessä EU ja sen jäsenvaltiot ovat, johtuvat siitä, että monet esineiden internetin erityispiirteet (huomattava monimutkaisuus ja suuri keskinäinen riippuvuus, autonomia, tietojen tuottamisen ja käsittelyn osatekijät ja avoin ulottuvuus) ovat yhteisiä muille uusille digitaaliteknologioille, kuten lohkoketjuille, 3D-tulostukselle ja pilvipalveluille. ETSK katsoo, että Euroopan komission yksiköiden valmisteluasiakirja ( 6 ) uusiin digitaaliteknologioihin liittyvästä vastuusta on lisäaskel oikeaan suuntaan.

2.10 Esineiden internetin hyötyjen maksimoiminen ja siihen liittyvien riskien minimoiminen tarkoittaa viime kädessä, että on tarjottava helposti saatavilla olevaa, selkeää, ytimekästä ja täsmällistä tietoa ja erityisesti edistettävä muita heikommassa asemassa olevien kuluttajien digitaalista osallisuutta ja verkkoyhteyksiä suunnittelemalla täysin jäljitettäviä tuotteita ja palveluja, joihin sovelletaan yhdennettyjä luottamuksen, yksityisyyden suojan ja turvallisuuden vaatimuksia.

3. Kuluttajien ja yritysten luottamus esineiden internetiin

3.1 Esineiden internet on monimutkainen ekosysteemi, joka mahdollistaa eri valmistajien, jakelijoiden ja ohjelmistokehittäjien laitteiden yhteenliitettävyyden. Tämä voi johtaa ongelmiin määritettäessä vastuuta tilanteissa, joissa säännöksiä rikotaan tai joissa virheellisistä tuotteista tai kun kolmas osapuoli käyttää verkon kautta tuotteita asiattomiin tarkoituksiin aiheutuu aineellisia tai muita, myös kolmansiin osapuoliin – loppukäyttäjät pois luettuina – tai järjestelmiin kohdistuvia vahinkoja. On jopa mahdollista, että monilla tuotteiden maailmanlaajuiseen arvoketjuun osallistuvista toimijoista ei ole riittävästi tietoa tai kokemusta verkkoon liitettyjen laitteiden turvallisuuteen tai tietosuojaan liittyvistä kysymyksistä.

3.2 Vastuukysymyksiin tarvitaankin uudenlainen lähestymistapa, jossa tavoitteena on varmistaa, että sekä kuluttajia että yrityksiä, jotka käyttävät esineiden internetin sovelluksia, suojataan ympäristössä, jossa asianmukaisesti konfiguroiduista tuotteista voi tulla viallisia tai luvattomasti asiattomiin tarkoituksiin käytettäviä (esim. hakkerit) ja vaarallisia digitaalisten turvallisuushäiriöiden johdosta. Tällaisen ympäristön pitäisi mahdollistaa yleisesti tunnustettuja eettisiä periaatteita ja ihmisoikeuksia mahdollisesti loukkaavien automatisoitujen päätösten ennakoimisen, estämisen ja niiltä suojautumisen.

3.3 ETSK suhtautuu myönteisesti sekä tuotevastuusta vuonna 1985 annetun direktiivin soveltamisen tarkistamiseen ( 7 ) että vastuuta ja uusia teknologioita käsittelevän sidosryhmien asiantuntijaryhmän hiljattaiseen perustamiseen, jotta voidaan varmistaa oikeudenmukainen tasapaino valmistajien ja kuluttajien intressien välillä. Uuden vastuuvelvollisuuskehyksen avulla on varmistettava selkeästi vastuun jäljitettävyys ja turvallisuus tuotteen arvoketjun kaikissa vaiheissa ja läpi koko tuotteen arvioidun elinkaaren. Tässä yhteydessä on otettava huomioon kestävyys uutena tekijänä, joka velvoittaa huolehtimaan siitä, että tuotetta voidaan päivittää, parantaa, käyttää uudelleen, korjata ja mukauttaa ja että se on siirrettävissä ja yhteensopiva.

3.4 Esineiden internetin osalta erityistä huomiota on myös kiinnitettävä siihen, että määritetään kaikkien toimijoiden vastuu tuotteen toimitusketjussa, mikä estää lainsäädännöllisten porsaanreikien syntymisen, kun mukana on samaan aikaan useita eri valmistajia ja jakelijoita. ETSK katsoo, että on olennaisen tärkeää määritellä selkeästi menettelytavat, joita kuluttajien on noudatettava kussakin tapauksessa, ja edistää samalla vaihtoehtoisia riitojenratkaisumekanismeja.

3.5 ETSK pitää erittäin tärkeänä tiedon antamista ennen sopimuksen tekoa, sopimuslausekkeiden avoimuutta sekä laitteiden käyttöohjeiden selkeyttä. Mahdolliset asiaan liittyvät riskit ja suojatoimenpiteet on tuotava selkeästi esille.

3.6 On varmistettava laitteiden ja niiden ohjelmistojen yhteentoimivuus ja yhteensopivuus, jotta voidaan välttää ongelmia ja antaa kuluttajille mahdollisuus vertailla tarjoajia. ETSK korostaa, että tällä tekijällä on myös keskeinen merkitys suurten yritysten ja pk-yritysten välisten tasapuolisten toimintaedellytysten luomisessa.

3.7 ETSK vaatii verkon neutraaliuden kunnioittamista ja kehottaa komissiota seuraamaan tarkkaan markkinakäyttäytymistä.

4. Kuluttajien yksityisyyden suoja esineiden internetissä

4.1 Kuluttajien mahdollisuuksia valvoa henkilötietojaan ja yksityisyyden suojaa koskevia mieltymyksiään on parannettu uudella yleisellä tietosuoja-asetuksella ( 8 ) . Laitteen käyttäjän on voitava valvoa sitä, miten tuotettuja tietoja käytetään ja kenellä on niihin pääsy, sillä tietojen moninaisuus sekä niiden kertyminen ja yhteydet muihin tietoihin ovat vakava riski yksityisyyden suojan kannalta esineiden internetin ekosysteemissä.

4.2 On syytä kiinnittää huomiota vaikutukseen, joka erilaisilla tuotteilla, palveluilla tai tahoilla voi olla yksityisyyden suojaan ja tietosuojaan, kun tiedot siirtyvät autonomisesti niiden yhteenliitettävyyden ansiosta. Niin ikään käsiteltäessä tai muokattaessa tietoja uudelleen alun perin vaarattomia tietoja käyttäen on mahdollista laatia selkeä kuva yksittäisten henkilöiden tottumuksista, sijainnista, kiinnostuksen kohteista ja mieltymyksistä, mikä tekee käyttäjäprofiiliin pääsystä ja sen jäljittämisestä helpompaa.

4.3 Lakisääteisin takein on varmistettava, että käyttäjät voivat täysimääräisesti käyttää oikeuttaan yksityisyyteen ja henkilötietojen suojaan ilman minkäänlaisia rajoituksia. Näin vältetään mahdolliset kielteiset vaikutukset, kuten syrjivät käytännöt, tunkeileva mainonta, yksityisyyden menetys ja turvallisuuden vaarantuminen. Kuluttajilla on puolestaan oltava tietoa tietojensa taloudellisesta arvosta, ja heidän on varattava itselleen oikeus niiden jakamiseen.

4.4 Yleisen tietosuoja-asetuksen mukaisesti yritysten ja sääntelyviranomaisten on säännöllisesti tarkasteltava henkilötietojen keräämisen laajuutta ja arvioita siitä, missä määrin käsitellyt tiedot ovat oikeasuhteisia ja välttämättömiä palvelun tarjoamisen kannalta. Yksityisyyden suojaan liittyviä eri näkökohtia ja vaikutuksia on arvioitava verkkoon liitettävän laitteen ideoimisen, suunnittelun ja kehittelyn kaikissa vaiheissa sekä verkko-ekosysteemissä, jossa se toimii (sisäänrakennettu yksityisyyden suoja). Sisäänrakennetun yksityisyyden suojan ja oletusarvoisen yksityisyyden suojan periaatteet onkin pantava johdonmukaisesti täytäntöön esineiden internetissä.

4.5 Kaikki verkkoon liitetyt tuotteet on näin ollen konfiguroitava sellaisen ennalta määritetyn mallin mukaisesti, joka perustuu mahdollisimman korkeaan (sisäänrakennetun ja oletusarvoisen) yksityisyyden suojan tasoon, jotta estetään käyttäjien käyttäytymisen ja toimien ei-toivottu jäljittäminen.

4.6 Kuluttajilla on oltava kaikissa tapauksissa luotettavat tiedot siitä, mitä tietoja kerätään, kenellä on niihin pääsy ja mihin tarkoitukseen niitä käytetään, niin kauan kuin yhteys tuotteeseen tai palveluun säilyy aktiivisena. Kuluttajien on myös tunnettava sovellettavat tietosuojakäytännöt, ja heidän on tiedettävä, vaikuttavatko käytettävät algoritmit palvelun laatuun, hintaan tai saatavuuteen.

5. Kuluttajien ja yritysten turvallisuus esineiden internetissä

5.1 Esineiden internetin ekosysteemille ominainen laitteiden yhteenliitettävyys voi kannustaa kehittämään laittomia tai epätoivottuja teknisiä käytäntöjä, minkä seurauksena esineiden internetin ekosysteemissä voidaan hyödyntää nopeasti leviäviä haavoittuvuuksia. Turvallisuuden suhteen on näin ollen sovellettava kokonaisvaltaista lähestymistapaa, joka kattaa järjestelmän kaikki osatekijät.

5.2 Tuotteiden tarjonta ja kyberturvallisuuteen liittyvät päivitykset on perusteltava, ja niiden on katettava paitsi yksittäiset laitteet myös turvallisuusriskit, jotka johtuvat yhteenliitettävyydestä esineiden internetin muiden laitteiden kanssa. Turvallisuuden laatustandardeja ei tule kuitenkaan heikentää näiden laitteiden lukumäärän johdosta.

5.3 Ehdotus asetukseksi EU:n kyberturvallisuusvirastosta ( 9 ) sisältää tieto- ja viestintätekniikkaa koskevan sertifiointikehyksen, joka mahdollistaa erityyppisten tuotteiden – esineiden internetin tuotteet mukaan luettuina – turvallisuutta ja merkintöjä koskevien vapaaehtoisten sertifiointijärjestelmien määrittelemisen. ETSK pitää tätä toimenpidettä tervetulleena, mutta on samalla huolissaan siitä, että se ei ole pakollinen.

5.4 Kyberturvallisuustoimenpiteiden tulisi kattaa kaikenlaisesta haavoittuvuudesta ja erityisesti hakkeroinnista, luvattomasta pääsystä tai väärinkäytöstä johtuvat riskit sekä maksutapoihin ja talouspetoksiin liittyvät riskit. Tältä osin ETSK kannattaa vastuuta ja uusia teknologioita käsittelevälle sidosryhmien asiantuntijaryhmälle annettuja toimivaltuuksia.

5.5 On myös kiinnitettävä huomiota yksittäisten käyttäjien turvallisuuteen, kun kyse on riskeistä, jotka liittyvät lähietäisyydellä tapahtuvaan käyttöön, jaettuun taajuuskaistaan, sähkömagneettisille kentille altistumiseen sekä elintärkeiden toimintojen ylläpitämiseen tarkoitetuille verkkoon liitetyille laitteille mahdollisesti aiheutettuihin häiriöihin. ETSK kannattaa sitä, että toteutetaan valvontatoimia ja ryhdytään ennaltaehkäiseviin markkinoiltapoistojärjestelyihin, jotta vältetään kuluttajien terveyteen ja turvallisuuteen tai heidän henkilökohtaisiin ja taloudellisiin intresseihin kohdistuvat riskit.

5.6 Yritysten on otettava käyttöön sisäänrakennetun ja oletusarvoisen turvallisuuden kaltaisia parhaiden käytäntöjen mukaisia standardeja ja hyväksyttävä ulkopuoliset, riippumattomat arvioinnit. Yritykset on velvoitettava ilmoittamaan turvallisuushäiriö- tai tietoturvaloukkaustapauksista sekä tiedottamaan tällöin vahinkoja koskevasta vastuusta ja lainsäädännön noudattamatta jättämisestä.

5.7 Yritysten on tarjottava kuluttajille yksinkertaisia, helposti saatavilla olevia tietoja, joiden avulla he voivat tehdä asianmukaisia päätöksiä ja omaksua turvallisia käytäntöjä, ja annettava heidän käyttöönsä tarvittavat turvallisuuspäivitykset tuotteen koko elinkaaren ajan.

5.8 Esineiden internetin verkkoihin liittyvien johdonmukaisten sääntöjen puute on korjattava. On otettava käyttöön kehittyneitä laajakaista- ja uuden sukupolven teknologioita nykyisen infrastruktuurin parantamiseksi.

6. Ehdotuksia julkisen politiikan puitteissa toteutettaviksi toimiksi (10)

6.1 Euroopan unionin eri alueilla toimivaltaansa käyttävien julkisten viranomaisten on osallistuttava aktiivisesti esineiden internetiä koskevien toimintapolitiikkojen ja toimintasuunnitelmien kehittämiseen, jotta saavutetaan tasapaino eri sidosryhmien intressien välillä ja jotta voidaan ennakoida ja estää mahdolliset haittavaikutukset. ETSK ehdottaa seuraavaa:

6.1.1 Luodaan testausympäristöjä, toisin sanoen fyysisiä ympäristöjä, klustereita jne. kokeiluhankkeiden toteuttamista ja konseptin toimivuuden testaamista varten. Näissä ympäristöissä ei pitäisi pyrkiä testaamaan ainoastaan teknologioita vaan myös sääntelymalleja ( 11 )

6.1.2 Rahoitetaan teknologiainfrastruktuuria, joka mahdollistaa esineiden internetiin liittyvien innovatiivisten hankkeiden kehittämisen uuden Horisontti Eurooppa -ohjelman puitteissa.

6.1.3 Annetaan riippumattomille laitoksille ja virastoille tehtäväksi toimia esineiden internetiin liittyvien hankkeiden edistäjinä ja valvojina. ETSK suhtautuu myönteisesti kyberturvallisuudesta vuonna 2017 annetussa asetuksessa esitettyihin asiaankuuluviin toimenpiteisiin ja kehottaa komissiota edistämään tehokkaasti digitaalialan standardointiprosesseja asianmukaisin budjettivaroin ( 12 )

6.1.4 Edistetään julkisen ja yksityisen sektorin yhteistyöfoorumeita ja -kumppanuuksia ja otetaan tiedeyhteisö, teollisuus ja kuluttajat toimintaan mukaan.

6.1.5 Edistetään investointeja sellaisten paikallisten liiketoimintamallien kehittämiseen, joissa hyödynnetään esineiden internetin etuja ja joilla helpotetaan tietosuojan ja tietojen omistusoikeuden kaltaisten monimutkaisten näkökohtien käsittelyä.

6.1.6 Kehitetään valmiuksia yritysmaailmassa yhteisvastuun edistämiseksi. Tulisi varmistaa, että turvallisuus sekä sisäänrakennettu ja oletusarvoinen yksityisyyden suoja otetaan tieto- ja viestintätekniikan tuotteissa ja palveluissa huomioon uudessa kyberturvallisuusasetuksessa esitetyn ”varmistamisvelvollisuuden” periaatteen mukaisesti. Tässä yhteydessä ETSK pitää tervetulleena suunniteltua käytännesääntöjen laatimista säännösten täydentämiseksi.

6.1.7 Edistetään eurooppalaisia ja kansainvälisiä standardointialoitteita, jotta varmistetaan esineiden internetin järjestelmien olennaiset ominaisuudet, toisin sanoen luotettavuus, turvallisuus, saatavuus, kestävyys, ylläpidettävyys ja käyttö. Standardointi on erityisen tärkeää, jotta voidaan ottaa nopeasti käyttöön pitkälle digitalisoituja teollisia valmistusprosesseja.

6.1.8 Varmistetaan, että – erityisesti kaikkein haavoittuvimmassa asemassa olevilla ja harvaan asutuilla alueilla asuvilla– käyttäjillä on kohtuuhintainen ja korkealaatuinen pääsy esineiden internetiin.

6.1.9 Edistetään valveuttamiskampanjoita ja koulutusohjelmia, jotta yritykset ja kuluttajat voivat ottaa esineiden internetin helpommin käyttöön mahdollistamalla tarvittavien valmiuksien ja taitojen hankkiminen ( 13 ) . Tässä on kiinnitettävä erityistä huomiota heikossa asemassa oleviin ryhmiin ja monimuotoisuuteen.

6.1.10 Toteutetaan aloitteita koulutuksen alalla, jotta varmistetaan riittävät ennaltaehkäisevät toimenpiteet, kun otetaan huomioon, että lapset siirtyvät hyvin varhaisessa iässä digitaaliseen ympäristöön.

6.1.11 Käynnistetään diagnostisia analyysejä ja tutkimuksia esineiden internetin vaikutuksista uusien kestävien tuotanto- ja kulutusmallien kaltaisilla aloilla.

6.1.12 Varmistetaan vaihtoehtoisten tuomioistuimen ulkopuolisten (ADR) ja verkkovälitteisten riidanratkaisujärjestelmien (ODR) täysi hyödyntäminen ja tehokas käyttö.

6.1.13 Edistetään eurooppalaisen ryhmäkannejärjestelmän perustamista, sen soveltamista ja sen tehokasta toimintaa niin, että esineiden internetin käyttö voidaan lopettaa myös, jos se aiheuttaa kollektiivista haittaa tai vahinkoa, ja saada siitä korvausta, ”Kuluttajat vahvempaan asemaan” -aloitteen mukaisesti.

6.2 ETSK kehottaa komissiota arvioimaan esineiden internetiin suoraan tai välillisesti liittyviä sääntöjä ja tarvittaessa parantamaan voimassa olevaa lainsäädäntöä. Tähän liittyen tulisi Kuluttajat vahvempaan asemaan -paketissa käsitellä myös yhteenliitettäviä laitteita, verkkoja ja niiden turvallisuutta sekä näihin laitteisiin liittyviä tietoja.

6.3 Lopuksi ETSK pitää erittäin tärkeänä ottaa käyttöön jäsenvaltioiden välisiä yhteistyö- ja koordinointimekanismeja suunniteltujen sääntöjen tehokasta ja yhdenmukaista soveltamista varten sekä niitä sopimuksia varten, joita Euroopan unionin on laadittava rajojensa ulkopuolella yritysten ja toimittajien toimipaikkojen takia, painottaen erityisesti parhaiden käytänteiden vaihtoa. Rajatylittäviä tietovirtoja koskevaa kansainvälistä politiikkaa on koordinoitava, jotta asianomaiset maat voivat vahvistaa yhtä korkean suojan tason kansallisessa lainsäädännössään sekä sisällön että menettelyjen osalta.

Bryssel 19. syyskuuta 2018. Euroopan talous- ja sosiaalikomitean puheenjohtaja Luca JAHIER

(1) COM(2005) 229 final.

(2) COM(2016) 180 final.

(3) Tekoäly ja sen vaikutukset (digitaalisia) sisämarkkinoita, tuotantoa, kulutusta, työllisyyttä ja yhteiskuntaa ajatellen (EUVL C 288, 31.8.2017, s. 1).

(4) Ks. Khwaja Shaik, Why blockchain and IoT are best friends, https://www.ibm.com/us-en/?lnk=m. Innovaatioita EU:n rahoitusalalla käsitellään lausunnossa EUVL C 246, 28.7.2017, s. 8.

(5) Digital McKinsey arvioi, että esineiden internetin potentiaalinen taloudellinen vaikutus on 3,9–11,1 biljoonaa Yhdysvaltain dollaria vuosittain.

(6) SWD(2018) 137 final.

(7) COM(2018) 246 final.

(8) Voimassa 25. toukokuuta 2018 alkaen.

(9) Ks. COM(2017) 477 final.

(10) Ks. Maailmanpankkiryhmä, Internet of things: The New Government-to-Business Platform.

(11) Ks. https://ec.europa.eu/digital-single-market/en/news/eu-and-eea-member-states-sign-cross-border-experiments-cooperative-connected-and-automated

(12) EUVL C 197, 8.6.2018, s. 17

(13) EUVL C 434, 15.12.2017, s. 36